Ruotsin maahanmuuttovirasto arvioi hurjia lukuja ensi vuodelle. Yksin matkustavien lasten määrä olisi jopa viidennes tulijoista.

Ruotsin maahanmuuttovirasto arvioi, ettei pakolaisvirta hiljene ensi vuonna. Kuva Kroatian ja Slovenian rajalta. EPA / AOP

Yksin matkustavien lasten määrä on huima, peräti viidennes tulijoista. EPA / AOP

Ruotsiin voi ensi vuonna tulla jopa 170 000 pakolaista. Heistä 33 000 on yksin matkustavia lapsia, arvioi Ruotsin maahanmuuttovirasto.

Lukemaan liittyy kuitenkin runsaasti epävarmuutta. Haarukka on tulijoissa 100 000-170 000 ja lapsissa 16 000-33 000. Todennäköisin skenaario on 135 000 turvapaikanhakijaa.

Myös tämän vuoden arvio on hyvin suurpiirteinen. Tällä hetkellä ennustetaan turvapaikanhakijoita tulee 140 000-190 000. Heistä 29 000-40 000 on yksin matkustavia lapsia. Lukema on noin kaksinkertainen viime heinäkuun arvioon verrattuna.

Lisääntyneet tulijamäärät nostavat myös arviota kustannuksista. Maahanmuuttovirasto ennustaa tarvitsevansa ensi vuodelle 29 miljardia kruunua lisärahoitusta ja kokonaiskutannus olisi näin 60 miljardia kruunua (6,3 miljardia euroa).

Virasto kertoi arvioistaan lehdistötilaisuudessa.

Maahanmuuttoviraston johtaja Anders Danielsson totesi ruotsalaislehtien mukaan, ettei EU:n ulkorajojen kontrolli toimi.

- Euroopasta ja Ruotsista hakee nyt turvapaikkaa enemmän ihmisiä kuin koskaan ja tilanne on ennennäkemätön.

- On kuin Ruotsilla olisi maaraja Turkin kanssa.

Danielsson varoitti myös, että kymmenettuhannet voivat jäädä ilman majoituspaikkaa.

Ruotsin lehdistö kertoi eilen huhuja, joiden mukaan Ruotsin valtiopäivät harkitsee tilapäisten rajatarkastusten käyttöönottoa. Ruotsiin tulee tällä hetkellä noin 10 000 turvapaikanhakijaa viikossa. Toissapäivänä tehtiin uusi päiväkohtainen ennätys: 1 792 ihmistä.

Suomessa sisäministeriön viimeisin arvio tämän vuoden tulijoiden määrästä on 30 000-35 000, mikä on 7-10-kertainen viime vuosiin verrattuna.

Maailmassa on arviolta 60 miljoonaa pakolaista.

Lähteet: STT, TT, Aftonbladet, Expressen